b'\n_START_ARTICLE_\nSveta Ema, Pod\xc4\x8detrtek\n_START_SECTION_\nGeografija\n_START_PARAGRAPH_\nSveta Ema je razlo\xc5\xbeeno naselje  na Vinarski gori (345 mnm) med potokom Mestinj\xc5\xa1\xc4\x8dico, zadr\xc5\xbeevalnim (umetnim jezerom) Sotelskim jezerom na reki Sotli in \xc5\xbeelezni\xc5\xa1ko progo Mestinje\xe2\x80\x93Pod\xc4\x8detrtek.\n_START_SECTION_\nZgodovina\n_START_PARAGRAPH_\nSveto Emo Kr\xc5\xa1ko so na Slovenskem zunaj avstrijske Koro\xc5\xa1ke \xc4\x8dastili zlasti na Kozjanskem. Zaradi zamenjave njenega rojstnega kraja Peilsteina pri Melku s slovenskim Pil\xc5\xa1tajnem je v Posotelju dobila kar dve podru\xc5\xbeni\xc4\x8dni cerkvi. Prva je bila postavljena v Kozjem leta 1466, druga pa na Vinarski gori pri Pod\xc4\x8detrtku. Slednja je pozneje postala \xc5\xbeupnijska cerkev in dala naselju ime._NEWLINE_\xc5\xbde leta 1450 so postavili leseno stavbo, 1466 ko se je pri\xc4\x8del postopek za Emino beatifikacijo pa ve\xc4\x8djo zidano cerkev. Zgradbo so prvi\xc4\x8d gradbeno preuredili leta 1717, drugi\xc4\x8d, ko je dobila sedanji baro\xc4\x8dni videz pa 1784.'